১৯৫২ সালে পিটসবার্গ বিশ্ববিদ্যালয়ে জোনাস সল্ক-ই সর্বপ্রথম কার্যোপযোগী পোলিও টিকার উদ্ভাবন করেন। তবে এর কার্যকারিতা পরীক্ষার জন্য প্রয়োজন ছিল কয়েক বছরের পরীক্ষা-নিরীক্ষা। তিনি ২৬ মার্চ, ১৯৫৩ সালে সিবিএস রেডিওতে একটা প্রতিবেদন প্রকাশ করেন, যেখানে শিশু এবং বয়ষ্কদের নিয়ে গঠিত একটি ছোট গোষ্ঠীর উপরে সফলভাবে এ টিকার পরীক্ষা চালানোর কথা বলা হয়। এর মাত্র দুই দিন পর JAMA-তে উক্ত পরীক্ষার ফলাফল প্রকাশ করা হয়। ১৯৫৪ সালের ২৩ ফেব্রুয়ারিতে আর্সেনাল ইলিমেন্টারি স্কুল এবং দ্য ওয়াটসন হোম ফর চিল্ড্রেন, পিটসবার্গ, পেন্সিল্‌ভেনিয়া-তে পরীক্ষামূলকভাবে এ টিকা দেয়া হয়। পরবর্তীতে সল্কের এ টিকা টমাস ফ্রান্সিস-এর নেতৃত্বে ফ্রান্সিস ফিল্ড ট্রায়াল নামক একটি পরীক্ষায় ব্যবহৃত হয়। এ পরীক্ষাটি ইতিহাসের অন্যতম বড় চিকিৎসা-সম্পর্কিত পরীক্ষা। এ পরীক্ষাটি শুরু হয়েছিল ফ্রাঙ্কলিন শেরম্যান ইলিমেন্টারি স্কুল, ম্যাকলিন, ভার্জিনিয়ার প্রায় ৪,০০০ শিশুদের নিয়ে এবং পরবর্তিতে মার্কিন যুক্তরাষ্ট্রের ৪৪টি রাজ্যের প্রায় ১৮ লাখ শিশুদেরকে এর আওতায় আনা হয় পরিসংখ্যান অনুসারে, প্রায় ৪.৪ লাখ শিশুদের এই টিকা ইঞ্জেকশনের মাধ্যমে এক বা একাধিকবার প্রদান করা হয়, আরো ২.১ লাখ শিশুকে দেয়া হয় অক্ষতিকর প্লাসিবো, এবং বাকী ১২ লাখ শিশুকে কোনো টিকা-ই দেয়া হয় না। এদেরকে শুধু মাত্র কন্ট্রোল গ্রুপ হিসেবে রাখা হয়। ১৯৫৫ সালের ১২ এপ্রিল (প্রেসিডেন্ট ফ্রাঙ্কলিন ডি. রুজভেল্ট-এর দশম মৃত্যুবার্ষিকীতে, ধারণা করা হয় যে তার প্যারালাইসিস-এর নেপথ্যে পোলিও দায়ী ছিল) এই পরীক্ষার ফলাফল ঘোষণা করা হয়। সল্কের টিকা PV1 (পোলিও ভাইরাস টাইপ ওয়ান)-এর ক্ষেত্রে ৬০-৭০%, PV2 এবং PV3-এর ক্ষেত্রে ৯০%-এরও বেশি এবং বাল্বার পোলিও দমনের ক্ষেত্রে ৯৪%-এরও বেশি ফলপ্রসূ ছিল। ১৯৫৫ সালে সল্কের টিকার লাইসেন্স নেয়া হয়, এবং শীঘ্রই শিশুদের মাঝে টিকাপ্রদান কর্মসূচী গৃহীত হয়। মার্কিন যুক্তরাষ্ট্রে মার্চ অব ডাইমস-এর নেতৃত্বে আয়োজিত সার্বজনীন টিকাদান কর্মসূচীর ফলে বার্ষিক পোলিও আক্রান্ত রোগীর সংখ্যা ১৯৫৩ সালে ৩৫,০০০ থেকে ১৯৫৭ সালে ৫,৬০০-এ নেমে আসে। ১৯৬১ সালে মার্কিন যুক্তরাষ্ট্রে মাত্র ১৬১ জন রোগী চিহ্নিত করা হয়।
১৯৯০ পরবর্তী সময়
মূল্য
জোনাস এডওয়ার্ড সল্ক
১৯৮৭